Manchester Uniteds Varane advarer mot hjernerystelser
– Det kan til og med være livstruende.  Den franske fotballspilleren Raphaël Varane advarer om faren for hjernerystelser i fotballen. I et intervju med den franske avisen L'Equipe, gjengitt hos Marca, forteller 30-åringen at han selv har opplevd flere hjernerystelser i løpet av karrieren.  Varane trekker fram to av karrierens verste kamper, der han hadde pådratt seg hjernerystelse like før.  Det gjelder VM-kvartfinalen mot Tyskland i 2014 og Champions League-kampen for Real Madrid mot Manchester City i 2020.  – Jeg har hatt flere hjernerystelser. Hvis vi ser på de tre verste kampene i karrieren min, hadde jeg i det minste hjernerystelse i to av dem noen dager før kamp, sier Varane.  I åttedelsfinalen mot Nigeria i VM 2014 fikk han hjernerystelse. Han sier at han at han avsluttet kampen på «autopilot», og at om noen hadde snakket med ham i det øyeblikket, vet han ikke om han hadde vært i stand til å svare.  30-åringen mener fotballen må ta hjernerystelser på alvor og gjøre mer for å forebygge skadene.  – Hos Manchester United ble vi anbefalt å ikke gjøre mer enn 10 headinger per treningsøkt ... Min syv år gamle sønn spiller fotball og jeg råder ham til å ikke heade, sier Varane.  Han oppfordrer spillere til å melde fra om symptomer.  – Å gjenkjenne og behandle hjernerystelser på riktig måte er en stor utfordring. Dette er et ekte helseproblem, det kan til og med være livstruende, sier Varane.
Den franske fotballspilleren Raphaël Varane advarer om farene for hjernerystelser i fotball. Han har selv opplevd flere hjernerystelser, inkludert før VM-kvartfinalen i 2014 og Champions League-kamp i 2020. Mener fotballen må ta hjernerystelser på alvor og gjøre mer for å forebygge skader. Anbefaler spillere å melde fra om symptomer, da det kan være livstruende.